Troels Lund Poulsen (V), 2005-04-28:
Først vil jeg gerne starte med at takke udenrigsministeren for en ganske udmærket redegørelse.
Venstre er meget tilfreds med, at Tjetjenien fortsat står højt på regeringens dagsorden, og at regeringen har taget indtil flere initiativer, som udenrigsministeren har redegjort for.
Konflikten i Tjetjenien har været præget af voldsom magtanvendelse, overgreb og forfærdelige terrorhandlinger.
Det seneste og mest grusomme eksempel på terrorvirksomhed var gidseltagningen i Beslan, hvor ofrene hovedsagelig var skolebørn.
På linje med regeringen er Venstres klare holdning, at terrorisme i alle dens afskygninger er totalt uacceptabel og skal fordømmes.
Terrorismen skal bekæmpes med alle lovlige midler, og terroristerne skal selvfølgelig retsforfølges.
Det er endvidere Venstres klare holdning, at Tjetjenienkonflikten alene kan løses gennem en politisk proces, hvis resultater anerkendes af begge sider.
En vellykket politisk proces kræver naturligvis velvilje fra begge sider.
Det er derfor glædeligt, at Rusland har taget initiativ til og tilkendegivet, at man ønsker en politisk proces og ser det som den eneste løsning.
Det er den løsning, der kan skabe en varig fred for området, og det er også det, der gør, at der er en fremtid.
Der er dog fortsat mangel på egentlige forhandlinger mellem Rusland og den tjetjenske modpart i konflikten, og det er selvfølgelig der, problemet er.
Man har dog fra Ruslands side erkendt, at menneskerettighedssituationen i Tjetjenien er bekymrende og endvidere indledt en dialog med EU og bedt Unionen bidrage til at forbedre situationen i republikken.
Herudover er processen med at overføre mere kompetence til Tjetjenien så småt startet.
Det kommende parlamentsvalg og den kommende aftale om kompetence- og ansvarsfordeling mellem de russiske og tjetjenske myndigheder er eksempler på dette, men Rusland må fortsat bevise sin oprigtighed.
Med hensyn til den aktuelle situation i Tjetjenien kan vi konstatere, at der ikke er direkte kamphandlinger mellem parterne.
Det er naturligvis et fremskridt, men terrorvirksomheden er desværre fortsat udbredt med mange ofre til følge.
Genopbygningen er i gang, men der er fortsat meget korruption, så en del af de penge, der bevilges, desværre forsvinder andre steder hen.
Det er vigtigt for Venstre i denne debat at slå fast, at menneskerettighederne skal respekteres af alle parter.
De, der er ansvarlige for krænkelser, skal retsforfølges.
Derfor må vi arbejde for en international tilstedeværelse, herunder for, at medierne har mulighed for at være i Tjetjenien.
Det er vigtigt, at krænkelser af menneskerettighederne afdækkes og straffes.
Derfor kan man konstatere, at det er glædeligt, at der er blevet udnævnt en ombudsmand i Tjetjenien, som forhåbentlig kan være med til at sætte fokus på denne situation.
Den danske regering har, som udenrigsministeren har redegjort for, bidraget både multilateralt og bilateralt i forhold til Tjetjenien.
Derudover har man gennem EU tilkendegivet, at man vil fastholde den russiske regering på dialog og konstruktivt samarbejde.
Det er vigtigt, at det samarbejde, der er etableret mellem Rusland og EU, opretholdes.
Venstre er derfor tilfreds med, at regeringen vil intensivere EU's indsats.
Konflikten i Tjetjenien har store menneskelige omkostninger, og vi må derfor på alle mulige måder gøre, hvad vi kan for at løse konflikten.
Venstre noterer sig og værdsætter det arbejde, som udenrigsministeren har stået i spidsen for.
På linje med regeringen er det Venstres klare holdning, at den eneste holdbare løsning på konflikten i Tjetjenien er en politisk løsning, hvor begge parter anerkender og støtter resultatet.
Jeg skal på vegne af partierne Venstre, Socialdemokratiet, Dansk Folkeparti, Det Konservative Folkeparti og Det Radikale Venstre fremsætte følgende: Forslag til vedtagelse
»Folketinget opfordrer regeringen til direkte, gennem EU og det øvrige internationale samfund fortsat at tilskynde alle parter i konflikten til at søge en fredelig politisk løsning, der afspejler det tjetjenske folks ønsker, igennem en afholdelse af frie og retfærdige valg.
Det er en forudsætning for en demokratisk udvikling og forbedring af den dårlige økonomiske situation.
Folketinget er bekymret over den fortsat utilfredsstillende sikkerhedssituation og opfordrer alle parter til at respektere menneskerettighederne og understreger behovet for retsforfølgelse af personer, der har begået overgreb.
Den russiske åbning for større internationalt engagement i Tjetjenien og EU-Kommissionens nylige besøg i opfølgning heraf hilses velkommen.